《关山雪霁图》
元代·凌云翰

前峰后峰雪模糊，东村西村春有无。快雪时晴入佳想，况复见有关山图。

关山迢递相联属，玉洁珠光眩人目。扶桑飞上金毕逋，暗水流澌度空谷。

野桥行遇路三叉，青旗插檐沽酒家。驱驴倦客得少憩，怅望远道还咨嗟。

诗翁好事常起早，天寒秪恐梅花老。柴门时有故人来，阶下白云须用扫。

有图一日落尘寰，笔法依希荆与关。人生远游固云乐，何似在家长看山。

我本识字耕夫耳，占祥便作丰年喜。田园归隐会有时，麦饭饱餐茅屋底。

作者简介：浙江仁和人，字彦翀。博览群籍，通经史，工诗。元至正间举人。洪武初以荐，授成都府学教授。后坐事谪南荒。有《柘轩集》。